wurmblikkie | (hopelik) 'n wydoop wriemelende gesprek
My eerste volwaardige Duitse gedig: "Zwieback"
Hier is my eerste Duitse gedig (dis nou as mens nie Haiku's tel nie) en 'n vertaling daarvan:
Zwieback, o beskuit-gleichende Zwieback!
O, glorreiche Zwieback!
Ich werd' dich konsumieren!
Auffressen wie ein TIER!
Verleih meinem Maul dein Geschmack!
Färb mein Mund mit deiner trock'nen Süßigkeit!
Mit deinem brockelenden Daseins verdeck mein Heimweh.
O, zauberhafte Zwieback!
Zwieback, o beskuit-soortgelyke Zwieback!
O, glorieryke Zwieback!
Ek gaan jou verorber!
Opvreet soos 'n DIER!
Verleen my smoel jou smaak!
Verf my mond met jou droë soetigheid!
Met jou brokkelende daarwees – bedek my heimwee.
O, toweragtige Zwieback!
'n Paar verskynsels in die gedig verlang kommentaar. Die uitroeptekens aan die einde van bykans al die sinne dui op die spreker se nood en die drif waarmee die gedig uitgespreek word. (Dit kan inderdaad ook as 'n operastuk gesing word.) Die enigste sin sonder 'n uitroepteken is ook die crux van die gedig – die spreker vind uiteindelik berusting in die feit dat hierdie stuk Zwieback, al is dit net vir 'n korte tyd, sy sinne gaan afstomp en hom so 'n wyle gemoedsrus kan skenk. Dat hierdie die hoogtepunt van die gedig is, word ook aangedui deur die omgeruilde woordorde – die spreker breek vir die eerste keer met die reeds vasgestelde patroon, en die werkwoord vind eers aan die einde van die sin sy rusplek. Die "brockelende Daseins" (verbrokkelende daarwees) dui nie net op die tekstuur van die beskuit nie, maar tegelyk ook op die tydelike ineenstorting van die realiteit rondom die spreker, wat op die punt is om 'n stuk Zwieback te verorber.
1 Kommentaar	| Afrikaans, Duitsland, gedig	| Sleutelwoorde: beskuit, duits, heimwee, Zwieback	| Skakelstruktuur
Drie dinge wat ek op my graf wil hê
As ek tot sterwe kom, moet julle asseblief drie goed op my graf(steen) sit:
'n Dubbele inskripsie – in Grieks en Afrikaans: "ἐνθάδε καθεύδῃ Ῥονάλδος – Hier slaap Ronald."*
In Grieks, asseblief, om aan te dui dat ek deel vorm van daardie groep wat deur die eeue heen vashou aan die Christelike geloof. (Ja, en dit getuig so bietjie van my lewe ook.) Vandag nog, as mens 'n antieke graf teëkom wat hierdie sinsnede op het, kan mens met redelike sekerheid sê dit was die graf van 'n Christen.
Dit moet egter ook in Afrikaans wees. Anders, wie sal dit kan lees? Nee, ek sal graag ook relevant wil wees vir Jan Alleman. Selfs op my grafsteen.
So, asseblief, sit hierdie stuk hoop heel bo.
Onder dit die volgende: "Joh 10:10 – 'Ek het gekom sodat hulle die lewe kan hê, en dit in oorvloed."
Lewe, in oorvloed, vir almal. Nie net lewe nie, maar lewe in sy volheid. Ook vir ander mense. Nie eendag nie, nóú. Met alles wat dit beteken. Want as daar een ding is waarvoor hierdie groep mense – waarna my eerste inskripsie verwys – voor gestaan het, en nog steeds staan, en nog steeds moet staan – selfs al het ons ook baie drooggemaak – is dit lewe.
Sit hierdie inskripsie, tegelyk versugting en getuienis, onder op my grafsteen. Dit is nie minder belangrik nie; inteendeel, dit is die basis waarop ons moet voortbou.
Die derde ding is 'n bolplant wat jaarliks blom.
Mens moet niks daarvan in die winter kan sien nie. In die lente moet dit uit die grond uit bars met vars lewe en ongekende groei! Laat dit 'n teken wees van die opstanding. Laat dit 'n teken wees dat, verby alle hoop heen, verby alle verpletterd wees en dood en swaarkry en hoopverlorenheid, Hy nog steeds vir ons lewe skenk.
* – kry iemand wat Grieks ken om dit uit te griffel! Ek draai drie maal in my graf om as die aksente nie reg is nie!
2 Kommentaar	| kerkgeskiedenis, teodisee	| Sleutelwoorde: graf, grafsteen, kerkgeskiedenis, lewe	| Skakelstruktuur
Gebed aan Winterseind
Liewe Here, dankie!
Leave a Comment »	| Uncategorized	| Skakelstruktuur
Rugby, geweld en die Bybel
Hierdie post is eintlik soortvan in gesprek met 'n post van 'n vriend oor rugby en geweld, en dis eintlik 'n goeie idee om daardie post eers te lees.
My storie loop seker min of meer dieselfde – ek het ook op skool rugby gespeel (net op laerskool), en ek moet erken, ek het nie so vinnig die lyntjies getrek met geweld nie. Alhoewel ek ook stories sou kon vertel van vriende wat openlik oor hulle vuilspel gespog het.
Ek onthou een dag op universiteit (dit was seker al eintlik na universiteit) op ons stoep toe ek, Cobus (wat die ander post geskryf het) en nog 'n paar ander juis oor hierdie tema gesit en gesels het. Op daardie stadium was ek ook al oortuig dat rugby eintlik 'n gewelddadige sport is; maar wat ek daardie dag besef het, is dat ek nie bereid was om dit hardop te sê nie, want dan sou ek klomp ander vorme van geweld ook moet aanspreek. Ek was juis in daardie tyd besig om een van laasgenoemde te lees – 1 Makkabeërs – en ek het daarvan gehou. Nee, ek sal dit openlik erken: ek hou nog steeds daarvan. Ek is eintlik versot daarop; net soos ek versot is op al die ander verhale in die Bybel (die Koningsboeke; Samuel; Rigters; ens.). En tog is dit vol geweld. Lees byvoorbeeld hierdie gedeelte, oor hoe Mattatias reageer toe hy gevra is (lees: gedwing is) om teen sy geloof te offer (1 Makkabeërs 2:23-25, my vrye vertaling):
Hierdie woorde was nog nie koud op sy lippe nie, toe 'n Judese man daar voor almal kom om op die altaar in Modeïn te offer, soos die koning beveel het. Toe Mattatias dit sien was hy so vol geesdrif dat sy niere so te sê begin bewe het. Hy het goeie rede gehad om smoorkwaad te wees! Hy het nader gehardloop en die man net daar op die altaar afgeslag. Die man wat die koning gestuur het om die mense te dwing om te offer, het hy sommer tegelykertyd om die lewe gebring, en die altaar het hy afgebreek.
Dit klink soos iets uit 'n fliek uit – 300, byvoorbeeld. ("This is Sparta/Juda!")
Alhoewel ek dus van hierdie verhale uit die Bybel hou (ja, want die ander Bybelboeke, wat in die Protestante se Bybel is, het ook sulke voorbeelde!), lees ek dit deesdae ook met 'n gevoel van weersin. Ja, iemand moet ook hierdie gevalle van geweld in die Bybel uitwys, en daarop wys dat ons, as Christene, nie meer daarmee kan saamgaan nie. Selfs al spreek dit my (sondige?) wese aan.
Die onderskeid tussen Nuwe Testament en Ou Testament help ons dalk hiermee, maar ook net so ver. Daar is ook voorbeelde in die Nuwe Testament waar geweld – myns insiens – 'n te hoë waarde toegeskryf word. (Openbaring, om maar 'n vinnige voorbeeld te noem.) Terselfdertyd is daar tekste soos Matt 5:38-39 – en dis hierdie lyn wat ek dink ons ons voor moet beywer.
Daarmee wil ek egter nie rugby, die Ou Testament, en stories soos 1 Makkabeërs heeltemal afskryf nie. Al drie hierdie het ons baie om te leer. Ek dink, byvoorbeeld, dat rugby ook baie goed kan wees – en ek ken ten minste een gesamentlike vriend van my en Cobus wat ten volle hiermee sal saamstem ;) 'n Mens kan seker hier Invictus as voorbeeld noem (wat ek versigtig doen, want ja, ek sal ook erken ek het dit nog nie gekyk nie. Ek het een keer probeer, maar die DVD was gekrap). Miskien gaan dit hier eerder oor die manier hoe mens die spel speel? Wat Bybellees, en 1 Makkabeërs betref: ja, mens moet leer om verby die geweld te lees, en dan lees mens wel iets van geloof raak. Daarbenewens egter ook nog iets anders: dat ons geloof eintlik nooit ten volle kan vasvat en verstaan nie. 1 Makkabeërs illustreer dit baie goed (en dis die moeite werd om te lees!) – dit wat as held, as leier, as voorbeeld daar gestel word, is iets heeltemal anders as wat so eeu en 'n half later gebeur het!
1 Kommentaar	| 1 Makkabeërs, Bybel	| Sleutelwoorde: 1 Makkabeërs, afrikaner, Bybel, geweld	| Skakelstruktuur
RT @alfarojoshua3: We still have some spots available for the Salzburg Summer School on Biblical Manuscripts online next week (!) Mon-Fri 8… 10 months ago
Hurray! The ECM Gospel of Mark volumes are about to be published. Back in 2010-2011(!), I helped collate some of th… twitter.com/i/web/status/1… 11 months ago
RT @INTF_MS: Create your own critical edition on the #NTVMR! Step-by-step instructions: ntvmr.uni-muenster.de/intfblog/-/blo… #textualcriticism 1 year ago
Where does the designation [w/W]ord of God" for the Bible (OT&NT) come from? I've run into so many students confus… twitter.com/i/web/status/1… 1 year ago
As spring approaches, the 3yr old & I discovered the thriving lawn tractor repair & restoration community on YTube.… twitter.com/i/web/status/1… 1 year ago